Туин Пийкс
„Туин Пийкс“ () е американски драматичен сериал по идея на Марк Фрост и Дейвид Линч, заснет за ABC в периода 1990–1991 г.

На 6 октомври 2014 г. е потвърдено, че сериалът ще се завърне в началото на 2016 г. с девет нови епизода по Showtime. На 15 май 2015 г. е потвърдено, че Линч ще режисира всички епизоди и че те ще са повече от първоначално обявените девет. На конференция за „Туин Пийкс“ в Сиатъл актрисите Шерилин Фен и Шерил Лий разкриват, че новата поредица ще съдържа 18 епизода и Анджело Бадаламенти отново ще композира музиката. През юли е обявено, че новият сезон е отложен за 2017 г. Заснемането му започва през септември 2015 г. и приключва през април 2016 г. Премиерата се състои на 21 май 2017 г.

Сюжет 
В първия епизод полицията в Туин Пийкс, среден по големина град в далечния северозапад на Съединените щати, е повикана на местопрестъпление. На брега на езеро е открит труп, завит в найлонов чувал. Никой не подозира, че случилото се ще разтърси целия град. Името на убитата е Лора Палмър, обичано от всички седемнайсетгодишно момиче, Мис Туин Пийкс, дъщеря на почтено и уважавано семейство. Но впоследствие се оказва, че това е било само привидно. Шерифът Хари Труман, неговите подчинени и федералният агент Дейл Купър, който идва в града да разследва случая, проследяват загадъчните улики, тайните в живота на Лора, за да разкрият загадката на нейната смърт. Лора се оказва жертва на сериен убиец, който преди години убива друго момиче – Тереза Банкс. Скоро агент Купър осъзнава, че случилото се не е просто поредното престъпление, а стои във връзка със странни и мистериозни събития, причината за които се крият във вековните гори около града. И когато убиецът най-после е разкрит и Купър се готви да напусне града, нова серия убийства го принуждава да остане – неговият бивш партньор и ментор, Уиндъм Ърл, се появява в града и търси отмъщение. Следите ще отведат Купър до източника на злото в горите на Туйн Пийкс.

Пълнометражен филм 
През 1992 г. излиза „Туин Пийкс: Огън, следвай ме“, който е предимно прелюдия, отнасяща се за последните дни на Лора Палмър, а също така представя и няколко отговора, свързани с отворения край на втори сезон. Филмът е касов неуспех, популярността му остава далеч назад от тази на сериала.

Бъдеще 
Линч изразява интерес да направи друг сезон на „Туин Пийкс“, но отбелязва, че такъв проект няма да се случи веднага, имайки предвид, че на него и Фрост им е отнело четири години и половина да напишат сценария за третия сезон и да го заснемат.

Интересни факти 
 Градът Туин Пийкс не съществува, той е художествена измислица на Дейвид Линч. По-голямата част от сериала е заснета в Сноукуолми, град в щата Вашингтон.
 По първоначална идея Дейвид Линч и Марк Фрост не са искали убиецът на Лора Палмър да бъде разкрит в сериала. ABC налагат обаче желанието си, за да бъде задържана по-голяма публика пред екраните и сценарият бива променен.
 Също по настояване на телевизия ABC броят на жителите в Туин Пийкс е променен от 5120 на 51201. Този брой се вижда на табелката с името на града, която се появява в увода към всеки епизод.
 Ресторантът на Норма Дженингс – „Двойното PP“ – се казва наистина Twede's Cafe (по време на снимките на сериала The Mar-T Diner) и се намира в Норт Бенд, град намиращ се на 50 километра от Сиатъл. И днес кафенето рекламира пословичния черешов пай и „дяволски доброто“ кафе, които агент Купър често консумира в сериала.

„Туин Пийкс“ в България 
В България първото излъчване е по Канал 1 в периода от 1 януари до 16 февруари 1993 г., като сериалът бързо се превръща в хит. Следва повторно излъчване през 1996 г. Ролите се озвучават от артистите Лидия Вълкова, Илиана Балийска, Никола Стефанов, Пламен Захов и Владимир Пенев.

През 2005 г. започват повторенията му по Нова телевизия, като дублажът е записан наново с различен екип. Сериалът е повторен още веднъж през 2006 г. с разписание всяка събота от 23:45. Ролите се озвучават от артистите Татяна Захова, Йорданка Илова, Владимир Пенев, Петър Чернев и Илиян Пенев.

На 3 декември 2012 г. сериалът започва излъчване по CBS Drama със субтитри на български.

Книги в България 
В България през 1992 г. са издадени двете книги, базирани на сериала, от издателство „Зодиак-Вн“ – „Тайният дневник на Лора Палмър“ от дъщерята на Дейвид Линч – Дженифър Линч и „Автобиография на специалния агент на ФБР Дейл Купър“ от брата на Марк Фрост – Скот Фрост.

През 2017 г. издателство „Бард“ издава книгата „Тайната история на Туин Пийкс“ на Марк Фрост, която представлява своеобразен мост между втория и предстоящия трети сезон на сериала.

Източници

Външни препратки